钦定古今图书集成/理学汇编/学行典/第248卷 > 杨大溁
## 钦定古今图书集成/理学汇编/学行典/第248卷 > 杨大溁

按《吴县志》：“杨大溁，字子澄，庄简公成叔子。至性惇笃，
弱冠有志理学，师事王敬臣，每听讲归，歌咏自得，辄
有吟风弄月之趣。居父洎嫡母丧，哀毁逾众。及生母
卒，悲哀思慕，犹如孺子。事伯兄大润，友爱恭敬，没为
执丧尽礼。仲兄夭，季弟亦早世，育其三女，择俪名。阅
丁巳、戊午间，岁不稔，民闲死亡相枕，大溁奔走掩骼。”
丙寅遘周忠介公难，首倡敛赀，众咸指目。时钩党甚
急，有从之索助籍请削请毁者，笑而不答，卒不毁，亦
不泄也。遇朋友急难，无不援手，不以利害易志。教子
弟以义方，坐无杂宾，室无旁色。逾艾之年，犹咿唔一
室，手不释卷。所编纂《家乘》等集凡若干卷。卒年五十
有九，学者私谥“端孝先生。”